b"\n_START_ARTICLE_\nKaty Perry\n_START_SECTION_\nNuoruus\n_START_PARAGRAPH_\nKatheryn Hudson syntyi kristittyjen pastorivanhempien, Maurice Keith Hudsonin ja Mary Christine Perryn keskimm\xc3\xa4iseksi lapseksi. H\xc3\xa4nell\xc3\xa4 on portugalilaisia, saksalaisia ja irlantilaisia sukujuuria. Vanhempien lis\xc3\xa4ksi Katyn perheeseen kuuluvat h\xc3\xa4nen isosiskonsa Angela ja pikkuveljens\xc3\xa4 David. H\xc3\xa4n oli \xc3\xa4itins\xc3\xa4 kautta sukua elokuvaohjaaja ja -tuottaja Frank Perrylle._NEWLINE_Katy kasvoi kuunnellen gospelmusiikkia ja laulaen kirkossa. H\xc3\xa4n lauloi kirkon kuorossa yhdeks\xc3\xa4nvuotiaasta 17-vuotiaaksi, ja otti samaan aikaan my\xc3\xb6s laulutunteja. Perry kiinnostui musiikista kuunneltuaan salaa isosiskonsa musiikkikasetteja ja esitetty\xc3\xa4\xc3\xa4n niiden kappaleita vanhemmilleen. H\xc3\xa4n ei kuitenkaan saanut katsoa kotona MTV:n kaltaisia musiikkiohjelmia. H\xc3\xa4nen lapsuudessaan perhe muutti usein ymp\xc3\xa4ri maata, kunnes palasivat j\xc3\xa4lleen Santa Barbaraan, Kaliforniaan. Perhe eli talousvaikeuksissa, ja he joutuivat joskus k\xc3\xa4ytt\xc3\xa4m\xc3\xa4\xc3\xa4n ruokakuponkeja ja k\xc3\xa4ym\xc3\xa4\xc3\xa4n ruokajonoissa. Nuorena Katy oli \xe2\x80\x9dpoikatytt\xc3\xb6\xe2\x80\x9d, ja h\xc3\xa4n harrasti rullaluistelua, skeittausta ja surffausta. H\xc3\xa4n sai ensimm\xc3\xa4isen kitaransa 13-vuotissyntym\xc3\xa4p\xc3\xa4iv\xc3\xa4n\xc3\xa4\xc3\xa4n, jolloin h\xc3\xa4n alkoi sen s\xc3\xa4estyksell\xc3\xa4 julkisesti esitt\xc3\xa4\xc3\xa4 kirjoittamiaan lauluja. H\xc3\xa4n otti my\xc3\xb6s tanssitunteja, ja oppi muun muassa lindy hopia ja jitterbugia.\n_START_SECTION_\nUra\n_START_PARAGRAPH_\nPerry julkaisi gospel-albumin Katy Hudson vuonna 2001, kun Steve Thomas ja Jennifer Knapp kiinnittiv\xc3\xa4t h\xc3\xa4net levy-yhti\xc3\xb6\xc3\xb6ns\xc3\xa4 Red Hill Recordsiin. Tuolloin h\xc3\xa4n k\xc3\xa4ytti viel\xc3\xa4 esiintyess\xc3\xa4\xc3\xa4n nime\xc3\xa4 Katy Hudson, mutta otti sittemmin k\xc3\xa4ytt\xc3\xb6\xc3\xb6n taiteilijanimen Katy Perry, koska h\xc3\xa4nen oma nimens\xc3\xa4 sekoitettiin n\xc3\xa4yttelij\xc3\xa4 Kate Hudsoniin. Perry vaihtoi my\xc3\xb6hemmin levy-yhti\xc3\xb6 Capitol Recordsiin. Perry on my\xc3\xb6s esiintynyt Gym Class Heroes -yhtyeen musiikkivideolla Cupid's Chokehold ja ollut nuorempana monien yhtyeiden taustalaulajana._NEWLINE_Perryn ensimm\xc3\xa4inen popalbumi One of the Boys ilmestyi vuonna 2008. Levylt\xc3\xa4 on julkaistu monia singlej\xc3\xa4, kuten maailmalla tunnetut kappaleet \xe2\x80\x9dI Kissed A Girl\xe2\x80\x9d, \xe2\x80\x9dHot N Cold\xe2\x80\x9d, \xe2\x80\x9dWaking Up In Vegas\xe2\x80\x9d, sek\xc3\xa4 internetiss\xc3\xa4 mainetta niitt\xc3\xa4nyt \xe2\x80\x9dUr So Gay\xe2\x80\x9d. Single \xe2\x80\x9dI Kissed a Girl\xe2\x80\x9d nousi Billboard Hot 100:n, Britannian singlelistan, Kanadan Canadian Hot 100:n sek\xc3\xa4 Australian ARIA Charts -listan k\xc3\xa4rkeen ja toiselle sijalle The Worldwide Charts -listalla._NEWLINE_Perryn toinen albumi Teenage Dream julkaistiin elokuussa 2010. Ensimm\xc3\xa4inen single albumilta on \xe2\x80\x9dCalifornia Gurls\xe2\x80\x9d, joka on myynyt Yhdysvalloissa jo triplaplatinaa, Britanniassa kultaa ja maailmanlaajuisesti kuusi miljoonaa kappeletta. Toinen single, \xe2\x80\x9dTeenage Dream\xe2\x80\x9d, p\xc3\xa4\xc3\xa4si sijalle yksi Billboard Hot 100 -listalla ja se on Katy Perryn kolmas listaykk\xc3\xb6nen kyseisell\xc3\xa4 listalla. Maailmanlaajuisesti Perry on myynyt yli 25 miljoonaa single\xc3\xa4._NEWLINE_Teenage Dream-levy\xc3\xa4 seurasi Perryn California Dreams Tour-maailmankiertue vuosina 2011-2012._NEWLINE_Katy Perrya pyydettiin juontamaan Liverpoolissa, Englannissa pidetty\xc3\xa4 2008 European MTV Music Awards -ohjelmaa. H\xc3\xa4n k\xc3\xa4ytti 12 eri asua illan aikana ja voitti itsekin yhden palkinnon. Perryn juontajaparina toimi 30 Seconds To Mars -yhtyeen laulaja Jared Leto. Perry juonsi my\xc3\xb6s vuoden 2009 EMA:n._NEWLINE_Vuonna 2011 Perry \xc3\xa4\xc3\xa4nin\xc3\xa4ytteli Smurffiinaa Smurffit-elokuvassa. H\xc3\xa4n on my\xc3\xb6s esiintynyt sarjassa Ensisilm\xc3\xa4yksell\xc3\xa4._NEWLINE_Vuonna 2013 Perry julkaisi nelj\xc3\xa4nnen studioalbuminsa Prism. H\xc3\xa4n alkoi ty\xc3\xb6st\xc3\xa4\xc3\xa4 uutta albumiaan Teenage Dream: The Complete Confectionin valmistumisen j\xc3\xa4lkeen. Sen johdantosingle \xe2\x80\x9dRoar\xe2\x80\x9d julkaistiin Yhdysvaltain radioasemilla 10. elokuuta 2013 ja se p\xc3\xa4\xc3\xa4si Billboard Hot 100-listan k\xc3\xa4rkisijalle. Albumilta julkaistujen singlejen \xe2\x80\x9dDark Horse\xe2\x80\x9d ja \xe2\x80\x9dRoar\xe2\x80\x9d musiikkivideot saavuttivat kumpikin YouTubessa yli miljardi n\xc3\xa4ytt\xc3\xb6kertaa._NEWLINE_Vuonna 2014 Perry aloitti Prismatic World Tour-kiertueen ja esiintyi ensimm\xc3\xa4ist\xc3\xa4 kertaa Suomessa Hartwall-areenalla 18. maaliskuuta 2015. _NEWLINE_Vuonna 2015 Perry esiintyi Super Bowlin v\xc3\xa4liajalla.\n_START_SECTION_\nTyyli\n_START_PARAGRAPH_\nPerry on tunnettu omaper\xc3\xa4isest\xc3\xa4 pukeutumistyylist\xc3\xa4\xc3\xa4n, joihin kuuluu paljon 1950-luvun vaatteita, sortsipukuja ja v\xc3\xa4rikk\xc3\xa4it\xc3\xa4 kuoseja. Perry on suunnitellut bodyn H&M:n Designers Against Aids -kampanjaa varten sek\xc3\xa4 toiminut mallina Moschino-muotimerkille. Vuonna 2015 h\xc3\xa4n oli mukana my\xc3\xb6s H&M:n Happy and Merry-joulukampanjassa. H\xc3\xa4nen hiustensa oikea v\xc3\xa4ri on vaalea, mutta h\xc3\xa4n on v\xc3\xa4rj\xc3\xa4nnyt niit\xc3\xa4 eri v\xc3\xa4risiksi, useimmiten mustaksi. H\xc3\xa4n k\xc3\xa4ytt\xc3\xa4\xc3\xa4 my\xc3\xb6s paljon peruukkeja. Esimerkiksi \xe2\x80\x9dCalifornia Gurls\xe2\x80\x9d -musiikkivideolla h\xc3\xa4nell\xc3\xa4 on yll\xc3\xa4\xc3\xa4n peruukki. Katy Perry on toiminut mallina amerikkalaiselle kosmetiikkamerkille CoverGirl._NEWLINE_Perryn tyyli on sittemmin muuttunut etenkin California Dreams -kiertueen p\xc3\xa4\xc3\xa4tytty\xc3\xa4 r\xc3\xa4v\xc3\xa4k\xc3\xa4mm\xc3\xa4ksi miellettyyn suuntaan. 1950-luvun vaatteet sijoittuivat enemm\xc3\xa4n One Of The Boys -albumin julkaisuaikoihin ja niin sanottu karkkiteema Teenage Dream -albumin ilmestymisajalle.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPerry oli on-off-suhteessa Gym Class Heroes -yhtyeen keulakuvan Travis McCoyn kanssa parin vuoden ajan. Pari erosi vuoden 2008\xe2\x80\x932009 vaihteessa. Perry ja McCoy palasivat yhteen huhtikuussa 2009, mutta erosivat vain kuukausia t\xc3\xa4m\xc3\xa4n j\xc3\xa4lkeen. Perry oli naimisissa brittikoomikko Russell Brandin kanssa. Brand ja Perry meniv\xc3\xa4t kihloihin joulukuussa 2009 ja naimisiin lokakuussa 2010. He erosivat 30. joulukuuta 2011 14 kuukauden avioliiton j\xc3\xa4lkeen. Brand haki avioeroa yhteisen p\xc3\xa4\xc3\xa4t\xc3\xb6ksen tuloksena. Lyhyen avioliiton p\xc3\xa4\xc3\xa4tytty\xc3\xa4 Perry on ollut on-off -suhteessa laulaja John Mayerin kanssa. Perry oli mukana laulamassa Mayerin \xe2\x80\x9dWho You Love\xe2\x80\x9d -kappaleella ja pari esiintyy yhdess\xc3\xa4 my\xc3\xb6s kappaleen musiikkivideolla. Perry alkoi seurustelemaan n\xc3\xa4yttelij\xc3\xa4 Orlando Bloomin kanssa elokuussa 2016. He erosivat  maaliskuussa 2017, mutta palasivat yhteen saman vuoden kes\xc3\xa4ll\xc3\xa4. Pari kihlautui yst\xc3\xa4v\xc3\xa4np\xc3\xa4iv\xc3\xa4n\xc3\xa4 vuonna 2019."